EA: กำไรปี 58 แจ่ม ปี 59 โตก้าวกระโดด!พร้อมรับรู้รายได้โครงการโซลาร์ฟาร์มเต็มปี
โบรกฯมอง EA กำไรปี 58 โตเด่น แนวโน้มกำไรปี 59 เติบโตก้าวกระโดดในทุกๆ ไตรมาส จากการรับรู้รายได้จากโครงการโซลาร์ฟาร์ม 90 MW ที่ COD ในเดือนธ.ค. 58 เข้ามาเต็มปี .shราคาเหมาะสม 26.40 บาท
22 ม.ค. 2559

บล.เคทีบี (ประเทศไทย) ระบุในบทวิเคราะห์ (21 ม.ค.) คาดผลการดำเนินงานไตรมาส 4/58 ของบริษัท พลังงานบริสุทธิ์ จำกัด (มหาชน) หรือ EA จะเติบโตขึ้นทั้งจากไตรมาสก่อน และไตรมาสเดียวกันในปีก่อน เนื่องจากในไตรมาส 4/58 มีโครงการที่ COD ได้ค่อนข้างมาก และมีการรับรู้รายได้เต็มจำนวนจากโครงการใหม่ที่เพิ่มมา ซึ่งคาดว่าจะช่วยหนุนให้ผลการดำเนินงานทั้งปี 58 เติบโตขึ้นจากปีก่อน หลังงวด 9 เดือนแรกของปี 58 มีกำไรแล้ว 2,036 ล้านบาท
นอกจากในปี 58 จะมีแนวโน้มกำไรเติบโตโดดเด่นแล้ว บริษัทยังมีแนวโน้มกำไรเติบโตได้อย่างก้าวกระโดดในปี 59 ทุกๆ ไตรมาสอีกด้วย โดยมีปัจจัยหลักมาจากการรับรู้รายได้จากโครงการโซลาร์ฟาร์ม 90 MW ที่ COD ในเดือนธ.ค. 58 เข้ามาเต็มปี ซึ่งปัจจุบันบริษัทมีกำลังการผลิตรวมอยู่ที่ 188 MW ขณะที่ในไตรมาส 1/59 เองบริษัทมีกำหนดการในการ COD โครงการพลังงานลมอีก 3 โครงการ (หาดกังหัน 1-3) ขนาดรวมกว่า 126 MW อีกด้วย ซึ่งโครงการโรงไฟฟ้าทั้งสองแห่งจะช่วยผลักดันทำให้ผลประกอบการของ EA เติบโตได้ 40-100% ในทุกๆ ไตรมาส ซึ่งจะทำให้กำไรทั้งปี 59 เติบโตขึ้นสู่ระดับ 4,324 ล้านบาท (59.9% จากปีก่อน)
ในอีก 2 ปีข้างหน้ายังมีกำหนดการในการ COD โครงการพลังงานลมอีก 5 โครงการ (หนุมาน 1, 5, 8, 9, และ 10) ขนาดรวมกว่า 260 MW ภายในสิ้นปี 60 ทำให้ผลประกอบการของ EA จะเติบโตจนถึงระดับสูงสุดในปี 61 ที่ 8 พันล้านบาทหลังรับรู้รายได้ทุกโครงการเต็มปี (ราคาปิด 22.00 บาท ราคาที่เหมาะสมโดย KTBST 26.40 บาท)